次韻提舉王正言寒食游茶焙
作者：喻良能
朝代：宋

paragraphs: 摘山勝煮海，財貨所源流。
建焙甲天下，賦入十倍收。
國計頗頼之，貢輸何時休。
擇人爲提領，得賢從宛丘。
文章脫吏腕，風味登瀛洲。
佐職亦已久，再見春草抽。
郊原富槍旗，歲事日以修。
撫民端若子，疾惡信如讐。
驅車向鳳山，父老觀道周。
青春行畫圖，佳處時一留。
風前耳潺湲，雨後目纖柔。
酒酣已勝賞，珠唾揮釣鈎。
咨予素么麽，受恩猶未酬。
銘心雖甚堅，撫己徒懷羞。
平生困坎壈，暮年尚依劉。
投公一紙書，遠寄粵王州。
書傳得妙帖，想像寒食游。
終防好事人，豪奪或巧偷。